«ጁንታው ከአፈጣጠሩ ጀምሮ ዴሞክራሲያዊ አልነበረም» -አቶ ቶሎሳ ተስፋዬ የኦሮሞ ብሔራዊ ኮንግረስ ፓርቲ ሊቀመንበርና በፌዴራሊስት ኃይሎች የአደረጃጀት ጉዳይ ኃላፊ
ዳግማዊት ግርማአዲስ አበባ፡- የህወሓት ጁንታ ከአፈጣጠሩ ጀምሮ ዴሞክራሲያዊ ያልነበረ፤ ዴሞክራሲን የማያውቅ መሆኑን የኦሮሞ ብሔራዊ ኮንግረስ ፓርቲ ሊቀመንበርና በፌዴራሊስት ኃይሎች የአደረጃጀት ጉዳይ ኃላፊ አቶ ቶሎሳ ተስፋዬ ገለጹ። አቶ ቶሎሳ በተለይ ለአዲስ ዘመን ጋዜጣ እንዳስታወቁት፣ የህወሓት ጁንታ ከመጀመሪያውኑ በአገሪቱ ዴሞክራሲ እንዲሰፍን ዝግጅት፣ ዓላማ እና ፍላጎት አልነበረውም። በባህሪውም የዴሞክራሲያዊ እሴቶች አይታይበትም ነበር። ቡድኑ ጠመንጃ አንግቦ ጫካ እንደገባ ሁሉ ወደ ሥልጣን ከመጣ ወዲህም እንደ መፈክር ይዞት የመጣውን የዴሞክራሲ ሥርዓት ወደ ጎን በመተው ሕግና ሕገ መንግሥቱን በመጨፍለቅ ስለዴሞክራሲ የሚያቀነቅኑ ቡድኖችን ሆነ ግለሰቦች በማፈን፣ ከአገር እንዲሰደዱ በማድረግ እንዲሁም በመግደል በጫካ አስተሳሰቡ አምባገነናዊ ሥርዓት እንዲሰፍን ማድረጉን አስታውቀዋል። ጁንታው በ1983 ዓ.ም አምባገነኑን የደርግ ሥርዓት ገርስሶ በትረ ሥልጣኑን በጨበጠበት የመጀመሪያ ሰሞን ላይ መልካም አስተዳደር እገነባለሁ፣ ዴሞክራሲ አሰፍናለሁ፣ ሕዝባዊ መንግሥትን እመሰርታለሁ ብሎ ሲምልና ሲገዘት እንደነበር አስታውሰው፤ በሥልጣን ዘመኑ በተጨባጭ ቃሉን ማክበር እንዳልቻለ አመልክተዋል። በሚፈለገው ደረጃ ዴሞክራሲያዊ ባይሆንም በ1987 ዓ.ም ሕገመንግሥት መርቀቁና ተግባራዊ መደረጉ፣ የፌዴራል አደረጃጀቶች፣ የክልሎች የራስ አስተዳደር አስተዳደሮች መመስረታቸውን የጠቆሙት አቶ ቶሎሳ፣ በወቅቱ ከደርግ አምባገነናዊ ሥርሥት የተሻለ የሚመስል ጭላንጭል ጅምሮች ቢታዩም፤ ሳይቆይ ግን ቡድኑ ሕግና ሕገ መንግሥቱን በመጨፍለቅ አምባገነን መሆኑን ገልጸዋል። የህወሓት ጁንታው ሕዝቡ ከስጋትና ከፍርሃት ቀጣና ወጥቶ መብቱን እንዳይጠይቅ ሥልጣኑን ለማራዘም እሱ ከሌለ ኢትዮጵያ አንድነቷን ይዛ እንደማትቀጥል፤ የብሔርና የሃይማኖት ግጭቶች እንደሚስፋፉ ኢትዮጵያም የሱማሌ ዕጣ እንደሚገጥማት ይሰብክ እንደነበር አስታውሰው፣ ይህ ደግሞ መቼም ሥልጣን ለመልቀቅ ዝግጁ አለመሆኑና ዴሞክራሲያዊ ሥርዓትን ጠል መሆኑን እንደሚያሳይ አመልክተዋል። እንደ ኃላፊው ማብራሪያ በአገራችን ባለፉት ዓመታት በተደረጉ ምርጫዎች ቡድኑ በሀገሪቱ ዴሞክራሲን የማስፈን ፍላጎት ስላልነበረው በ1987 ዓ.ም ጥሩ የሚመስል ጅምር ቢታይም ጅምሩ የ1997 ዓ.ም በድምፅ ዝርፊያ ሙሉ በሙሉ መጠናቀቁን አስታውቀዋል። በዚህ ምርጫ ሕዝቡ ጁንታው ለዴሞክራሲያዊ ሥርዓት ግንባታ ደንታ እንደሌለውና የራሱን አምባገነናዊ ሥርዓት እንደዘረጋ በግልጽ የተረዳበት ወቅት ነበር ብለዋል። ጁንታው በመጀመሪያ በማዕከል የታጠረ የይስሙላ ዴሞክራሲን የማከፋፈል ባህሪ እንደነበረ ጠቁመው፣ ክልሎች የዴሞክራሲ መብታቸውን በነፃነት እንዳይተገብሩ የአፈና መዋቅር እስከ ቀበሌ ድረስ በመዘርጋት ብቻውን ያሻውን ሲያደርግ መቆየቱን አስታውቀዋል። ከሀብት ብዝበዛ በተጨማሪ አስነዋሪ ኢ-ሰብአዊ ድርጊቶችን ሲፈጽምና ሲያስፈጽም እንደነበረ አመልክተዋል።አዲስ ዘመን ታህሳስ
2/2013